32006D0717
L 294/59
JURNALUL OFÍCIAL AL UNIUNII EUROPENE
DECIZIA COMISIEI
din 4 septembrie 2006
de stabilire a codului și a normelor standard pentru transcrierea într-o formă prelucrabilă electronic a datelor furnizate de anchetele principale privind suprafețele viticole
[notificată cu numărul C(2006) 3881]
(versiune codificată)
(2006/717/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 357/79 al Consiliului din 5 februarie 1979 privind anchetele statistice pentru suprafețele viticole (1), în special articolul 4 alineatele (2) și (4) și articolul 6 alineatul (7),
întrucât:
(1)
Decizia 79/491/CEE a Comisiei din 17 mai 1979 de stabilire a unui cod și a unor norme standard pentru transcrierea într-o formă prelucrabilă electronic a datelor furnizate de anchetele principale privind suprafețele cultivate cu viță-de-vie (2) a fost modificată în mod substanțial de mai multe ori (3). În scopul clarității și raționalității, este necesar să se codifice decizia respectivă.
(2)
Regulamentul (CEE) nr. 357/79 prevede ca statele membre să comunice Comisiei informațiile colectate în cadrul anchetelor principale privind suprafețele viticole sub forma unui plan de tabele defalcate pe unități geografice care trebuie stabilite în conformitate cu procedura prevăzută la articolul 8 din respectivul regulament, adică printr-o decizie adoptată de Comisie în urma avizului Comitetului permanent pentru statistică agricolă.
(3)
Statele membre care prelucrează electronic rezultatele anchetelor privind suprafețele viticole trebuie să comunice rezultatele respective Comisiei într-o formă prelucrabilă electronic. De asemenea, această codificare pentru transmiterea rezultatelor anchetelor trebuie să se stabilească în conformitate cu procedura prevăzută la articolul 8 din Regulamentul (CEE) nr. 357/79.
(4)
Măsurile prevăzute de prezenta decizie sunt conforme cu avizul Comitetului permanent pentru statistică agricolă,
ADOPTĂ PREZENTA DECIZIE:
Articolul 1
Formatul prelucrabil electronic pentru transmiterea datelor menționate la articolul 2 din Regulamentul (CEE) nr. 357/79, utilizat de către statele membre ce prelucrează electronic rezultatele anchetelor, trebuie să fie banda magnetică.
Articolul 2
Codurile și normele standard pentru transcrierea pe bandă magnetică a datelor prevăzute la articolul 2 din Regulamentul (CEE) nr. 357/79 trebuie să fie conforme descrierii prezentate de anexele I-III la prezenta decizie.
Articolul 3
Decizia 79/491/CEE se abrogă.
Trimiterile la decizia abrogată se interpretează ca trimiteri la prezenta decizie și se citesc în conformitate cu tabelul de corespondență prevăzut de anexa V.
Articolul 4
Prezenta decizie se adresează statelor membre.
Adoptată la Bruxelles, 4 septembrie 2006.